*****

ΚΑΝΟΝΙΣΜΟΣ (ΕΟΚ) αριθ. 3338/88 ΤΗΣ ΕΠΙΤΡΟΠΗΣ

της 27ης Οκτωβρίου 1988

για την τροποποίηση του κανονισμού (ΕΟΚ) αριθ. 2226/78 περί των λεπτομερειών εφαρμογής των μέτρων παρεμβάσεως στον τομέα του βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 2248/88 (2), και ιδίως το άρθρο 6 παράγραφος 5 και το άρθρο 25,

Εκτιμώντας:

ότι το άρθρο 18 του κανονισμού (ΕΟΚ) αριθ. 2226/78 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 797/88 (4), καθορίζει ορισμένους κανόνες που πρέπει να τηρούνται όσον αφορά τις ανακοινώσεις από τα κράτη μέλη και την Επιτροπή ως προς τις εργασίες παρεμβάσεως· ότι, για να βελτιωθεί η διαχείριση των αποθεμάτων παρεμβάσεως, πρέπει να τροποποιηθούν οι προαναφερόμενοι κανόνες προβλέποντας, ειδικότερα, σταθερές προθεσμίες·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 18 του κανονισμού (ΕΟΚ) αριθ. 2226/78, οι παράγραφοι 2, 3, 4, 5 και 6 αντικαθίστανται από το ακόλουθο κείμενο:

«2. Τα κράτη μέλη ανακοινώνουν με τέλεξ ή τελεφάξ στην Επιτροπή, πριν από την Πέμπτη κάθε εβδομάδας, τις εκτιμώμενες ποσότητες που αγοράστηκαν στην παρέμβαση κατά τη διάρκεια της προηγούμενης εβδομάδας.

3. Τα κράτη μέλη ανακοινώνουν στην Επιτροπή, το αργότερο στις 21 κάθε μηνός όσον αφορά τον προηγούμενο μήνα:

- τις εβδομαδιαίες και μηνιαίες ποσότητες που αγοράστηκαν στην παρέμβαση, κατανεμημένες κατά προϊόντα και ποσότητες σύμφωνα με την κοινοτική κλίμακα κατατάξεως που καθορίζεται από τον κανονισμό (ΕΟΚ) αριθ. 1208/81 του Συμβουλίου (*),

- τις ποσότητες κάθε προϊόντος χωρίς κόκαλα και με κόκαλα για τις οποίες έχει συναφθεί συμβόλαιο πωλήσεως κατά τη διάρκεια του εν λόγω μηνός,

- τις ποσότητες κάθε προϊόντος χωρίς κόκαλα και με κόκαλα για τις οποίες εκδόθηκε εντολή αποσύρσεως ή παρόμοιο έγγραφο κατά τη διάρκεια του εν λόγω μηνός,

- τα φυσικά και εκτός συμβολαίου αποθέματα στο τέλος του εν λόγω μηνός για κάθε προϊόν χωρίς κόκαλα, με ένδειξη της διαρθρώσεως κατά ηλικία των αποθεμάτων αυτών.

4. Τα κράτη μέλη ανακοινώνουν στην Επιτροπή το αργότερο στο τέλος κάθε μήνα όσον αφορά τον προηγούμενο μήνα:

- τις ποσότητες κάθε προϊόντος χωρίς κόκαλα που κατέχεται, προερχόμενο από βόειο κρέας με κόκαλα, και αγοράστηκε στην παρέμβαση κατά τη διάρκεια του εν λόγω μηνός,

- τα φυσικά και εκτός συμβολαίου αποθέματα στο τέλος του εν λόγω μηνός για κάθε προϊόν χωρίς κόκαλα, με ένδειξη της διάρθρωσης ανά ηλικία των αποθεμάτων εκτός συμβολαίου.

5. Κατά την έννοια του παρόντος άρθρου νοούνται ως:

- "αποθέματα εκτός συμβολαίου" τα αποθέματα που δεν είναι ακόμη αντικείμενο συμβολαίου πώλησης,

- "φυσικά αποθέματα" το σύνολο των αποθεμάτων εκτός συμβολαίου και των αποθεμάτων που είναι αντικείμενο συμβολαίου πώλησης αλλά δεν έχουν ακόμη επιφορτισθεί στον αγοραστή.

(*) ΕΕ αριθ. L 123 της 7. 5. 1981, σ. 3.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Οκτωβρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 198 της 26. 7. 1988, σ. 24.

(3) ΕΕ αριθ. L 261 της 26. 9. 1978, σ. 5.

(4) ΕΕ αριθ. L 81 της 26. 3. 1988, σ. 43.